D Rebecca het druff aabe d Mängi am 12:30 mit em Grundschritt vom Jive birueiget und bald het me feschtstelle kenne, dass fir e baar Lyt das nit glängt het und si hän aagfange frei z improvisiere. Am 13:00 het me Tango-Argentyyno-Kläng gheert. In kiirzischter Zyt het der Fex in syynere bikannte bildhafte Sprooch verzellt, wohäär dää Danz kemmi, dass d Danzbeeden in Buenos Aires nit so scheen glattgschliffe syyge wie doo und dass me  deert dermit miessi rächne, dass men immer wiider lääbesmiedi Kakerlagge under d Schuesoole griegti, kaini glaine Fyychli, nai ganz groossi! Do isch es besser wenn me d Reegle nit vergisst: Fiess setze, nit glaite!